**Több mint 175 ezer gazdálkodó nyújtotta be a határidőig az egységes kérelmét**

*2016. május 25., mvh.gov.hu*

A termelők érdekében a magyar kormány az idén is lehetővé tette, hogy az eredeti határidőhöz képest egy héttel tovább nyújthassák be szankciómentesen kérelmeiket a gazdálkodók. A május 23. éjféli határidőig összesen mintegy 5 millió hektárra 175 355 kérelmet adtak be a termelők a Mezőgazdasági és Vidékfejlesztési Hivatalhoz (MVH), nagyságrendileg annyian, mit az előző évben. Az idén 32 jogcímen lehetett támogatást igényelni az egységes kérelem keretében. Május 24. és június 17. között még beadhatóak a kérelmek, ebben az időszakban azonban már minden nappal egy százalékkal csökken a megítélt támogatási összeg. A május 23-i határidőig benyújtott kérelmeket június 15-ig szankciómentesen lehet módosítani. Az idei volt a második olyan év, amikor az új támogatási rendszerben adhatták be kérelmeiket a gazdálkodók.

**Módosult a Baromfitartó, Juh/kecsketartó, Szarvasmarha tartó, Sertéstartó és Állattartó telepek korszerűsítése című felhívásokhoz kapcsolódó kitöltési útmutató**

*2016. május 25., palyazat.gov.hu*

Módosult az elektronikus felület használatához és e-kérelem benyújtásához segítséget nyújtó felhasználói kézikönyv a Széchenyi 2020 keretében megjelent ÁTK felhívások vonatkozásában.

**Új szaktanácsadói rendszer jön létre a közbeszerzési eljárások ellenőrzésére**

*2016. május 24., kormany.hu*

Új szaktanácsadói rendszer jön létre a közbeszerzési eljárások ellenőrzésére - mondta Császár Dániel Gergely közbeszerzési felügyeletért felelős helyettes államtitkár kedden az M1 aktuális csatornán. Kifejtette: a felelős akkreditált közbeszerzési szaktanácsadók (faksz) feladata, hogy szakszerűen, a jogszabályoknak megfelelően, biztosítva az átláthatóságot folytassák le a közbeszerzési eljárásokat. A tanácsadók alkalmazása kötelező uniós értékhatár feletti eljárásoknál, árubeszerzéseknél, szolgáltatásoknál, utóbbinál a határ mintegy 60 millió forint, építési beruházások esetében pedig 500 millió forint. A szaktanácsadók bevonásának elmulasztása jogszabálysértésnek minősül, szankciót von maga után - hangsúlyozta a helyettes államtitkár. Hozzátette: nincsen területi korlát, az ország bármely pontján található, jól képzett, közbeszerzéshez értő szaktanácsadó bevonható. Elmondta azt is, hogy a Miniszterelnökségen eddig 885 tanácsadói kérelmet iktattak be, a Közbeszerzési Hatóság honlapján pedig mintegy 815 akkreditált tanácsadó található. A szaktanácsadói akkreditáció feltétele az illető erkölcsi bizonyítvánnyal igazolt büntetlen előéletét, felsőfokú végzettség, emellett továbbképzésen kell részt venni, amelyből vizsgát kell tenni és felelősségbiztosítással is kell rendelkeznie a szaktanácsadónak - ismertette Császár Dániel Gergely.

**Változatlanok a feltételek a földárverések harmadik ütemében**

*2016. május 24., kormany.hu*

Változatlan feltételek mellett licitálhatnak a gazdák a földárverések harmadik ütemében - fejtette ki Fazekas Sándor az M1 aktuális csatornán kedden reggel. A földművelésügyi miniszter elmondta: a nyilvános árveréses értékesítésnél megbízhatóbb, átláthatóbb nincs, így nem látták szükségét a módosításnak. A legfontosabb továbbra is, hogy földművesek vehetnek Magyarországon földet, akik mintegy 110 ezren vannak. A szaktárca vezetője arra számít, hogy a harmadik ütemben meghirdetett 60 ezer hektár jelentős része elkel, eddigi tapasztalatok alapján egy körben átlagosan 40-60 százalék volt a vásárlási hajlandóság. Emlékeztetett, hogy a "Földet a gazdáknak!" program eredményeként az öt évvel ezelőtti 250-ről közel felére, 130-ra csökkent a nagybirtokok száma. A területük nagysága pedig csaknem 800 ezer hektárról, 440 ezer hektárra mérséklődött, ami igazolja, hogy egyre több kis- és közepes gazda jut földhöz és ezzel életlehetőséghez.

Megjegyezte, hogy a kormány célja továbbra is az agrár középosztály erősítése, a kis- és közepes családi gazdaságok földhöz juttatása és hogy 80-20 százalék legyen a családi gazdaságok és a nagybirtokok aránya.

**A Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés című felhívás felfüggesztése**

*2016. május 23., palyazat.gov.hu*

A Széchenyi 2020 keretében megjelent „Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés” című (VP-6-7.4.1.1-16 kódszámú) felhívás vonatkozásában a kötelezettségvállalási keret kimerülésére tekintettel, a Felhívás 4.3. pontjában foglaltak és a 272/2014. (XI.5.) Korm. rendelet 53. § (1) bekezdése alapján, az Irányító Hatóság a támogatás benyújtásának lehetőségét a jelen közlemény honlapon való megjelenését követő harmadik naptól felfüggeszti.

**Több célt szolgál az agrártámogatás**

*2016. május 21., kormany.hu*

Az agrártámogatás nem önmagáért van, a mezőgazdaság jövedelmezőségének növelésén túl a közjót szolgálja Magyarországon és az Európai Unióban is - mondta a Földművelésügyi Minisztérium agrárgazdaságért felelős államtitkára szombaton az M1 aktuális csatornán.

Czerván György szerint az agrártámogatás több célt szolgál, köztük a környezetvédelmet, az élelmiszerbiztonságot és a foglalkoztatást. "Ha nem lennének agrártámogatások, akkor valamennyiünk számára az élelmiszerek sokkal drágábbak lennének" - tette hozzá.

Az agráriumot az államtitkár pénteki sajtótájékoztatóján a jövő évi költségvetés egyik nyertesének nevezte. Azt mondta: a mezőgazdaság és a vidékfejlesztés finanszírozására mintegy 100 milliárd forinttal több áll rendelkezésre 2017-ben, mint az idén. A mezőgazdaságra a vidékfejlesztési és halászati programok támogatásával együtt 657,1 milliárd forint szerepel az idei költségvetésben, míg a jövő évi büdzsé tervezete ugyanerre a célra 763,0 milliárd forinttal kalkulál.

**Szakmai konferencia az idei Tanyafejlesztési Programról**

*2016. május 20., hoi.hu*

Az idei Tanyafejlesztési Program volt a témája annak a május 17-ei szakmai konferenciának, amelynek a Földművelésügyi Minisztérium Darányi Ignác terme adott otthont. A tanyán élők 2016-ban három célterületre, összesen 720 millió forintos keretösszegben pályázhatnak.

A rendezvény résztvevőit V. Németh Zsolt környezetügyért, agrárfejlesztésért és hungarikumokért felelős államtitkár köszöntötte. Beszédében ismertette az idei évben 6. alkalommal megjelenő tanyafejlesztési pályázatban rejlő lehetőségeket.

Az államtitkár beszédében kiemelte, hogy a minisztérium fontosnak tartja a tanyák megóvását, a tanyán élők életszínvonalának javítását, az ott élő gazdálkodók segítését és a tanyasi életforma újraélesztését. Az államtitkár előadásában kiemelte, hogy 2011 és 2015 között a tisztán nemzeti forrásból finanszírozott programra 7,36 milliárd forint forrás jutott, és az idei évben számos új pályázati célt támogat a Földművelésügyi Minisztérium.

Így például lehetőség nyílik a tanyák lakóépületének felújítására, valamint lakó- és vagyonbiztonságot szolgáló egyéni fejlesztésekre is pályázatot benyújtani. Az előző évekhez képest további változás, hogy villany-, víz- és szennyvízberuházásra idén nem a Tanyafejlesztési Program, hanem a Vidékfejlesztési Program nyújt pályázati lehetőséget. Az államtitkár felhívta a figyelmet arra, hogy a korábbi években meghatározott 25 %-os, illetve 50 %-os előleg helyett idén 75 %-os előleg igénylésére van lehetőség.

Előadásában tájékoztatta a jelenlévőket, hogy 2016-ban három célterületre lehet pályázatot benyújtani. Az I. célterületben a települési és térségi fejlesztések támogatására 200 millió forint áll rendelkezésre. Ezt az összeget a tanyasi termékek védjegy- és minőségrendszerének bevezetésére, fejlesztésére; a tanyagondnoki szolgálatok fejlesztésére; a tanyákon élők egészséges ivóvízzel történő ellátása érdekében szükséges vízminőség vizsgálatok elvégzésére; a tanyán élőket célzó lakó- és vagyonbiztonsági rendszerek, valamint a biztonságot fokozó kommunikációs eszközök beszerzésére, telepítésére; továbbá a szigetüzemű külterületi közvilágítás kialakítására lehet igénybe venni.

A II. célterületben a tanyagazdaságok indításának és fejlesztésének mezőgazdasági csekély összegű támogatására lehet pályázni, amelynek keretösszege 400 millió forint.

A III. célterület pedig a tanyák lakóépületének felújítására, valamint lakó- és vagyonbiztonságot szolgáló egyéni fejlesztésekre irányul, melyre 120 millió forintot szán a tárca.

A pályázati felhívások a Herman Ottó Intézet honlapján (www.hermanottointezet.hu) jelennek meg a napokban. A pályázati internetes felület a pályázati felhívások megjelenését követő 30. napon nyílik meg a Herman Ottó Intézet honapján és forráskimerülésig, illetve legfeljebb 30 napig lesz lehetőség a pályázat benyújtására.

**Megjelent az Erdősítés támogatása című felhívás**

*2016. május 20., kormany.hu*

A Széchenyi 2020 keretében megjelent az „Erdősítés támogatása” című (VP5-8.1.1-16 kódszámú) felhívás.

A Felhívás meghirdetésekor a támogatásra rendelkezésre álló tervezett keretösszeg 50 milliárd Ft.

A támogatási kérelmek benyújtására 2016. július 20. napjától 2018. július 30. napjáig van lehetőség.

**Tájékoztatás a kifogás benyújtására vonatkozó szabályokról az Európai Mezőgazdasági Vidékfejlesztési Alapból finanszírozott egyes támogatások tekintetében**

*2016. május 20., kormany.hu*

A 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014 (XI.5.) Kormányrendelet 152. §-ában foglaltak alapján a támogatási kérelem benyújtásának időpontjától a támogatási jogviszony időtartama alatt elektronikus úton kifogás nyújtható be, amennyiben a projekt kiválasztási eljárásra, a támogatási döntés meghozatalára, a támogatói okirat kiadására vagy a támogatási szerződés megkötésére, a támogatás folyósítására, visszakövetelésére vonatkozó eljárás jogszabálysértő vagy a felhívásba, támogatási szerződésbe ütközik.

Az Európai Mezőgazdasági Vidékfejlesztési Alapból nyújtandó támogatások tekintetében a kifogást a www.mvh.gov.hu honlapon keresztül, ügyfélkapus bejelentkezést követően elérhető elektronikus kérelem benyújtását lehetővé tevő felületen, a jelen közlemény 1. számú mellékletét képező kifogás nyomtatvány kitöltését és aláírását követően, a 2. számú melléklet (Kitöltési útmutató) szerinti módon, kizárólag elektronikus úton, ügyfélkapun keresztül kell benyújtani. A kérelem benyújtásra vonatkozóan papír alapon rendszeresített nyomtatvány nincs. Az elektronikus benyújtás feltétele, hogy a kifogást benyújtó személy (ügyfél/elsődleges képviselő/meghatalmazott/kamarai meghatalmazott) rendelkezzen ügyfélkapus hozzáféréssel.

A Vidékfejlesztési Program intézkedései keretében alkalmazandó Általános Szerződési Feltételek értelmében a Kedvezményezett köteles a projekt megvalósítása során figyelembe venni a támogatói intézményrendszer előírásait és útmutatóit, valamint az IH közleményeit.

Felhívjuk a figyelmet, hogy jelen Közlemény tájékoztató jellegű, nem pótolja a hatályos jogszabályok, valamint a Vidékfejlesztési Program keretében meghirdetett Felhívások szabályainak ismeretét.

**A jövő évi költségvetés egyik nyertese az agrárium**

*2016. május 20., kormany.hu*

A jövő évi költségvetés egyik nyertese az agrárium, a mezőgazdaság és a vidékfejlesztés finanszírozására mintegy 100 milliárd forinttal több áll rendelkezésre 2017-ben, mint az idén - közölte a Földművelésügyi Minisztérium (FM) agrárgazdaságért felelős államtitkára pénteken Budapesten sajtótájékoztatón.

Czerván György elmondta: idén a mezőgazdaságra a vidékfejlesztési és halászati programok támogatásával együtt 657,1 milliárd forint szerepel a költségvetésben, míg a jövő évi büdzsé tervezete ugyanerre a célra 763,0 milliárd forinttal kalkulál.

Hozzátette: a növekmény legjelentősebb hányadát a vidékfejlesztési és a halászati programok támogatására szánt források növekedése teszi ki. Idén ezekre mintegy 112,5 milliárd forintot terveztek a költségvetésben, míg jövőre a tervek szerint 206,1 milliárd forintot lehet elkölteni. Ezt a forrást a Miniszterelnökség kezeli - jegyezte meg.

Az államtitkár emlékeztetett: az agrár- és vidékfejlesztési támogatások szerepe meghatározó a magyar mezőgazdaság és közvetve az egész társadalom számára. Egyrészt hatékonyan javítják a gazdálkodók pénzügyi és jövedelmi helyzetét, valamint ösztönzik beruházásaikat. Emellett a támogatások hozzájárulnak a lakosság egészséges élelmiszerrel való ellátásához, a természeti erőforrásokkal való fenntartható, környezetkímélő gazdálkodáshoz, az állatjóléti követelmények betartásához, az időjárási kockázatok kezeléséhez, és a vidéki térségek társadalmi, gazdasági fejlődéséhez.

Czerván György kiemelte a nemzeti támogatások jelentőségét, ezt a forrást teljes egészében Magyarország biztosítja a gazdálkodók számára. Az idén 88,1 milliárd forint állt rendelkezésre, míg a jövő évi büdzsé tervezetében erre a célra 91,1 milliárd forintot kívánnak fordítani. A nemzeti támogatások közül példaként említette a sertéságazat helyzetét javító intézkedések támogatását, amire 1,1 milliárd forint fordítható.

Felhívta a figyelmet, hogy a folyó kiadások és jövedelem támogatások soron - amit a jövő évi költségvetésben már nemzeti agrártámogatások előirányzatának neveznek - a 2017-es költségvetésben 77,597 milliárd forint áll rendelkezésre, amely az ez évi 75,471 milliárd forinthoz képest több mint 2 milliárd forint többletforrást jelent. Ebből az összegből finanszírozzák az átmeneti nemzeti támogatást - ami előzőleg a top up volt -, erre mintegy 26 milliárd forintot fordít a tárca. Ebből a forrásból biztosítják a szarvasmarha, tej- és juhágazat támogatását, de a dohányágazat 5 milliárd forintra rúgó támogatását is 2017-ben.

Megemlítette az állatjóléti támogatásokat is, amelyeket a baromfi- és a sertéságazat kap jövőre. A baromfi állatjóléti támogatás megemelt 12,0 milliárd forintos keretösszege 2017-ben is fenntartható lesz. Jelezte: ez a támogatás 2010-ben még csak 4 milliárd forint volt. A sertéságazat állatjóléti támogatása - amely 2010-ben 6 milliárd forintot tett ki - jövőre 9,1 milliárd forint lesz. De folytatódik a hízók mellett az anyakoca állatjóléti támogatási program is, amely jövőre 8,6 milliárd forintra rúg majd. Így összesen a sertéságazat 17,7 milliárd forint állatjóléti támogatásra számíthat jövőre.

Az állatbetegségek megelőzésére és felszámolására jövőre 8,5 milliárd forintot lehet majd költeni a tervek szerint. Ez lehetővé teszi majd a vemhes üszők állategészségügyi költségeinek támogatását is.

Folytatják a kedvezményes hitelprogramokat is. Így folytatódik például az MFB agrárforgóeszköz-hitelprogram 2020, az MFB élelmiszeripari forgóeszköz hitelprogram 2020, és az MFB TÉSZ forgóeszköz hitelprogram 2020, amelyekhez a tárca 60 százalékos kamattámogatást nyújt. Emellett a fagykár-enyhítés érdekében is hitelkonstrukciókat dolgoz ki a tárca a nyár elejére. A nemzeti kárenyhítési alap ugyancsak működik majd jövőre 8,6 milliárd forintos forrással - mondta az államtitkár.

Utalt arra, hogy a civil szervezetek kezdeményezésére új 40 millió forintos "Állatvédelmi alap" jöhet létre menhelyek és ebrendészeti telepek korszerűsítésére, a hatóság által elkobzott állatok elhelyezésére, menhelyi állatok ivartalanítására, valamint a lakosság felelős állattartással kapcsolatos tájékoztatására, szemléletformálásra.

Czerván György beszélt még az uniós társfinanszírozással működő programok nemzeti részéről is. Példaként hozta, hogy folytatódik az "Igyál tejet" program, amire jövőre 1,6 milliárd forinttal jut több, és így 4,2 milliárd forint lesz a tervezett keretösszeg. De folytatódik az iskolagyümölcs program is - jegyezte meg. Hozzátette: az uniós közvetlen támogatás jövőre mintegy 400 milliárd forintot tesz ki.

Megemlítette továbbá, hogy a baromfi- és a tejágazatra várhatóan jótékonyan hat majd a jövő év elejére tervezett áfacsökkentés, ami a fogyasztók számára szintén kedvező lesz. Hozzáfűzte: mindezt a sertéságazatban korábban végrehajtott áfamérséklés kedvező tapasztalatai tették lehetővé.

**A magyar mezőgazdaság egyik kitörési pontja lehet az összefogás**

*2016. május 20., kormany.hu*

A magyar mezőgazdaság egyik kitörési pontja lehet az összefogás, a szövetkezés: a Hangya Szövetkezetek Együttműködése ezt ismerte fel.

Nagy István rámutatott: a piacgazdaságban a versenyképesség egyik alapvető feltétele az önkéntes együttműködés. Ezért a Hangya szövetkezetek munkájára a következő években kiemelten szüksége lesz a magyar mezőgazdaságnak. A hazai agráriumnak ugyanis olyan kihívásokkal kell szembenéznie, mint például az Európai Unió és az Egyesült Államok között kötendő szabadkereskedelmi megállapodás vagy az uniós közvetlen agrártámogatások 2020-as estleges kivezetése. Ezekkel a feladatokkal csak a termelők összefogásával lehet megbirkózni.

Emlékeztetett: a Nemzeti Vidékstratégiában is nagy hangsúllyal szerepel a szövetkezés-fejlesztési program. A stratégia célként fogalmazza meg valamennyi szövetkezési forma, így a Hangya típusú szövetkezetek, a beszerző és értékesítő szövetkezetek, a termelési és értékesítési szövetkezetek (TÉSZ), a hitelszövetkezetek, takarékszövetkezetek és szociális szövetkezetek létrehozásának és működésének ösztönzését.

Jelezte: a termelői szerveződések feladata a termelés és értékesítés szervezése, a termelői érdekek képviselete, az együttes fellépés kereteinek biztosítása és a stabil termelői jövedelmezőség elősegítése. A szerveződéseket megalakító termelők termékeiket közösen viszik piacra, így alkuképesekké válnak, csökken hátrányuk a nagy volumenben termelőkkel és vásárlókkal szemben.

A termelői csoportok támogatása az Európai Mezőgazdasági Vidékfejlesztési Alapon (EMVA) keresztül történik. A működési támogatás - egységesen minden mezőgazdasági termelői csoportnál - átalányösszegű támogatásként éves részletekben 2015-től is kérhető. A támogatás 5 éven keresztül folyósítható, legfeljebb évi 30 millió, vagyis a teljes támogatási időszakban 150 millió forint csoportonként.

A közgyűlésen az elnöki beszámolóban szerepelt, hogy a Hangya Szövetkezetek Együttműködése kezdeményezi a kormánynál a zöldség és gyümölcs termékek általános forgalmi adójának 5 százalékos mértékű megállapítását. Továbbá tagi javaslatra - ezzel a közdűlés egyetértett - a szervezet javasolja a Hangya Szövetkezetek kárpótlását a Hangya szövetkezeti vagyon - 1945 utáni - államosítása miatt.

Ez forrásjuttatást jelentene a most működő hangya szövetkezeteknek - pályázati úton. Így a hangya szövetkezetek bekapcsolódhatnának az élelmiszer-feldolgozásba - mondta Szeremley Béla társelnök az MTI-nek.

Patay Vilmos elnök az MTI kérdésére közölte: a Hangya Szövetkezeti Együttműködés tagjainak éves kibocsátása becslések szerint több mint 350 milliárd forint. A szervezetnek több mint 200 termelői együttműködés a tagja, így munkájában több mint 20 ezer termelő vesz részt.

**50 milliárd forintot különített el a Miniszterelnökség az erdősítés támogatására**

*2016. május 20., kormany.hu*

Az erdőterületek növelése érdekében hirdetett pályázatot a Miniszterelnökség 2016. május 20-án. A mintegy 50 milliárd forint vissza nem térítendő támogatásra 2016. július 20. és 2018. július 30. között nyújthatják be kérelmüket az érintettek.

A most megjelent pályázat célja a klímaváltozás hatásainak csökkentése, a szél és vízerózió elleni védekezés, valamint a faanyag, mint környezetbarát nyersanyag és megújuló energiaforrás iránti növekvő igény kielégítése. Ennek érdekében a jogszerű földhasználók erdőtelepítéshez, fenntartáshoz, kieső jövedelempótláshoz, vagy ipari célú faültetvény telepítéséhez igényelhetnek támogatást.

Fontos kiemelni, hogy a pályázat keretében lehetőség nyílik mikorrhizált csemete telepítésére is, amennyiben a terület és a telepítési terv megfelel a felhívásban foglalt szakmai követelményeknek. Erdőtelepítés, illetve ipari célú faültetvény telepítése esetében a legkisebb támogatható terület a koronavetülettel együtt 0,5 hektár.

A pályázati felhívás részleteiről a www.szechenyi2020.hu weboldalon tájékozódhatnak az érintettek. A pályázatok kizárólag elektronikus úton nyújthatóak be a www.mvh.gov.hu weboldalon 2016. július 20. és 2018. július 30. között. Az első értékelési határnap 2016. augusztus 15. Ezen időszak alatt benyújtott projektek együttesen kerülnek elbírálásra.

Az erdősítés támogatására kiírt felhívással együtt ez idáig a Vidékfejlesztési Program keretében összesen 28 darab pályázat jelent meg. A rendelkezésre álló mintegy 1300 milliárd forintos keretből a Miniszterelnökség eddig közel 800 milliárd forintot hirdetett meg a gazdálkodók számára, amely a teljes keret több mint 60 százaléka.

**A Földművelésügyi Minisztérium 2016. évi Zöld Forrás pályázat keretében befogadott pályázatok listája**

*2016. május 20., kormany.hu*

A Földművelésügyi Minisztérium által idén is meghirdetésre került a Zöld Forrás pályázat, amelyből támogatást a Nemzeti Környezetvédelmi Program megvalósításában közreműködő, a 2016. március 31-én közzétett felhívásban megfogalmazott feltételeknek megfelelő környezet- vagy természetvédelmi célú közhasznú társadalmi szervezetek (egyesületek vagy alapítványok) igényelhettek 2016. május 6-ig. Először a beérkezett pályázatok formai megfelelőségének ellenőrzése történt meg , melynek eredménye a befogadott pályázatok listája, mely itt érhető el. A csatolmányban felsorolt pályázatok kerülnek szakmai értékelésre, majd ezt követően születik meg róluk a támogatási döntés.

[www.kormany.hu/download/e/d6/b0000/FormaiBefogadott%20P%C3%A1ly%C3%A1zatok.pdf#!DocumentBrowse](http://www.kormany.hu/download/e/d6/b0000/FormaiBefogadott%20P%C3%A1ly%C3%A1zatok.pdf#!DocumentBrowse)

**Elérhetőek a Baromfitartó, Szarvasmarhatartó, Juh/Kecsketartó, Sertéstartó és Állattartó telepek korszerűsítése című felhívásokhoz kapcsolódó kitöltési útmutató**

*2016. május 18., palyazat.gov.hu*

Megjelentek az elektronikus felület használatához és e-kérelem benyújtásához segítséget nyújtó felhasználói kézikönyvek és a hozzá tartozó, CSV fájlokat létrehozó importáló excel fájlok a fenti felhívásokhoz.